Vrentliken und lutteren heil in Gode alle tiid vorgescreven. Wetet, gude vrende, dat ich hadde gerne ju togescreven up Duetsch, nu en hebbe ik niimande, de dat kan to Duetsche scriven. Ok sulle gi weten, dat ich danke ju gerne vor de leeflicheit und gonst, de ju mi bewiesten, do ich nu bi ju was und ok tovoren. Item do ich ok nu was in den scheren bi minem heren bischoppe Magnus von Aboo, do weren dar des armen mannes vrende mede, des de dar entlibet wart in juwer stad, und leden mi dat tot dem irsten male vor, dat id ene dat ovele dunket sien, her umme dat he in her Thordes Bonden tiiden do was he ok gehauwen in juwer stad um dat selve, dar he nu sin liiff umme gemisset hevet. Ok do geve gi ene loes um her Thordes Bonden willen, so dat he hiir umme was beide loes und quiit, und dar Thord leet dar en gegen loes einen fangen. Ok dat ich met ju sitte in vruntschopp und leeflicheit, so wil ich ju vorwaren in dessen saken, na dem ich dit van en vorstaen hebbe. Hiir umme bidde ich, dat gi mi umme entbeden mit juwen fulmechtigen worden, dat ich se mach des underwisen, met was saken gi dat gedaen hebben. Anderes besorge ik, dat gi dar mannich wort umme werden liiden. Item vorgat ich latest ju to berichten van Clawes Doke. Hiir umme wat gi dar to denken willen edder doen, dat moge gi mi ok to entbeden. To dem utersten so sal ju desse sake wol berichten Peter Laurensson und ok dit werff. Bedet to mi als to juwen vrende. Wat ju leeff is, dat wil ich to allen tiiden gerne doen. God de si mit ju ewichliken. Gescreven to Helsinga in octava visitationis Marie, meo sub sigillo.